**AIŠKINAMASIS RAŠTAS**

**PRIE SAVIVALDYBĖS TARYBOS SPRENDIMO „DĖL LIETUVOS SPORTO DRAUGIJOS „ŽALGIRIS“ ATLEIDIMO NUO ŽEMĖS NUOMOS MOKESČIO MOKĖJIMO“**

**PROJEKTO**

**1. Sprendimo projekto esmė, tikslai ir uždaviniai.**

Savivaldybės tarybos sprendimo projektu siūloma savivaldybės biudžeto sąskaita Lietuvos sporto draugijai „Žalgiris“ (toliau – Draugija) suteikti valstybinės žemės nuomos mokesčio (toliau ­­­– ŽNM) už 2014 metus 50 proc. lengvatą už žemės sklypo dalies, esančios adresu Taikos pr. 70, Klaipėdoje, nuomą.

Teikiamo sprendimo projekto tikslas – mokestine lengvata paremti Draugiją, kuri yra ne pelno siekianti organizacija ir turi asociacijos statusą.

**2. Projekto rengimo priežastys ir kuo remiantis parengtas sprendimo projektas.**

 Projektas parengtas pagal Draugijos prašymą ir kitus duomenis. Draugija prašyme nurodo, kad vykdydama vaikų ir jaunimo bendrojo lavinimo ugdymo, sporto mokyklų vaikų ir jaunimo laisvalaikio funkcijas bei tenkindama visuomenės interesus disponuoja iš Klaipėdos miesto savivaldybės įsigyta pastato dalimi – sporto sale ir pagalbinėmis patalpomis adresu Taikos pr. 70, Klaipėdoje, kurių bendras naudingas plotas – 1237,88 kv.m. Draugija 2005 m. spalio 6 d. sudarė valstybinės žemės nuomos sutartį dėl valstybinės žemės sklypo, esančio adresu Taikos pr.70, Klaipėdoje, dalies 1.4309 ha nuomos, iš kurios 1.3451 ha dalis sudaro komercinės paskirties objektų teritorija ir 0.0858 ha dalis – gyvenamoji teritorija.

 Pagrindinis draugijos lėšų šaltinis yra įvairių organizacijų skiriamos paramos lėšos. Draugijos veikla – sportinė, o jos lėšos yra naudojamos kūno kultūros ir sporto plėtrai šalyje. Savo veikla Draugija remia ir savivaldybės sporto organizacijas, organizuojant bendrus sporto renginius. Draugija prašyme nurodo, kad paslaugos sportuojantiems vaikams teikiamos pigiausiu tarifu, o gaunamos lėšos yra panaudojamos komunalinių paslaugų apmokėjimui. Atsižvelgiant į aukščiau išdėstytą, Draugija prašo atleisti nuo ŽNM mokėjimo.

Sprendimo projektas parengtas vadovaujantis Lietuvos Respublikos vietos savivaldos įstatymo ir LRV nutarimo „Dėl nuomos mokesčio už valstybinę žemę“ nuostatomis.

 **3. Kokių rezultatų laukiama.**

Šiuo sprendimu būtų suteikta parama sporto Draugijai.

**4. Sprendimo projekto rengimo metu gauti specialistų vertinimai.**

Sporto ir kūno kultūros skyrius pateikė informaciją, kad Klaipėdos miesto savivaldybės tarybos 2010 m. gruodžio 23 d. sprendimu Nr. T2-362 patvirtintos „Klaipėdos miesto gyventojų aktyvumo didinimo ir sporto šakų plėtojimo programos“, kuriose numatytas sporto organizacijų veiklos skatinimas. Draugijos patalpose įsikūręs Klaipėdos vaikų ir jaunimo teniso klubas, kurio pagrindinė veiklos kryptis ­– vaikų sveikatinimas ir aktyvaus poilsio skatinimas. Sporto ir kūno kultūros skyrius rekomenduoja suteikti Draugijai mokestinę lengvatą ir taip prisidėti prie miesto sporto plėtros. Neigiamų specialistų vertinimų negauta.

**5. Išlaidų sąmatos, skaičiavimai, reikalingi pagrindimai ir paaiškinimai.**

Draugijai už 2014 metus apskaičiuotas valstybinės ŽNM už nuomojamą 1.3451 ha žemės sklypo dalį sudaro 16899,85 Lt (4224962,10 Lt sklypo dalies vertė × 0,4 %). Lengvatos suma – 8449,92 Lt (16899,85 Lt x 50 proc.).

**6. Lėšų poreikis sprendimo įgyvendinimui.**

Klaipėdos miesto savivaldybė į biudžetą negautų 8449,92 Lt ŽNM pajamų už 2014 metus.

**7. Galimos teigiamos ar neigiamos sprendimo priėmimo pasekmės.**

Teigiamos pasekmės – būtų paremta Draugija ir jai sumažėtų mokestinė našta. Neigiamos pasekmės nurodytos 6 punkte.

PRIDEDAMA:

1. Lietuvos sporto draugijos „Žalgiris“ prašymas, 2 lapai;

2. Sporto ir kūno kultūros skyriaus 2014-09-29 raštas Nr. VS-5289, 1 lapas.

Mokesčių skyriaus vedėja Jolanta Uptienė